Eigil Andersen (SF), 2011-05-03:
I dette øjeblik er det sådan, at der er en hel del kontanthjælpsmodtagere i Danmark, som ikke får den bedste aktivering.
De får måske den næstbedste aktivering eller den tredjebedste aktivering, og det er simpelt hen af den grund, som det er nævnt i debatten her, at transporttilskuddet til en kontanthjælpsmodtager i aktivering højst er 1.000 kr. om måneden, og fra det beløb skal der trækkes skat.
Tog og buskort er ofte dyrere end det, der er tilbage, når man har betalt skat af 1.000 kr.
Det er selvfølgelig utrolig dårligt over for den arbejdsløse kontanthjælpsmodtager, som dermed ikke får den hjælp til en fremtid på arbejdsmarkedet, som er den bedste, men det er også en ufattelig dårlig forretning for samfundet, for det betyder jo, at risikoen for, at han eller hun vedvarende er arbejdsløs, simpelt hen er større, og derfor er det skørt, som det fungerer for øjeblikket, og ingen kan være tjent med det.
Som det også er blevet nævnt af den socialdemokratiske ordfører, er det bl.a. et problem på Djursland i det østjyske område, som er et udkantsområde i forhold til mange ting, men det er også et problem et sted som i Nordjylland.
For at vende tilbage til Djursland kan jeg nævne, at Syddjurs Kommune har kritiseret det her i flere omgange – og det kan jeg godt forstå – og det har Kommunernes Landsforening også gjort.
I det hele taget kan man sige, at mobilitet på arbejdsmarkedet jo er et nøgleord, og det gælder selvfølgelig også, i det øjeblik en kontanthjælpsmodtager skal på et kursus eller skal i arbejdspraktik, og der er det klart, at på kontanthjælp har man simpelt hen ikke pengene til at lægge noget ekstra oven i det, man får i tilskud til sin transport.
Det beløb, man får i kontanthjælp, er for lavt, til at det kan lade sig gøre.
Jeg synes da, det lyder fint, hvis regeringen sammen med andre partier er i gang med at forhandle, som det er blevet beskrevet her, om en løsning, som i en del tilfælde måske også vil være bedre, det synes jeg da er ganske udmærket.
Det vil jo være sådan, at det fradrag man får, hvis det er kilometerpenge, der er tale om, vil resultere i en manglende skatteindbetaling, og det betyder altså, at det krav, jeg stillede op, nemlig at det burde være socialt retfærdigt, at bankdirektøren, folk i arbejde, ministeren og jeg også skulle være med til at betale for transportudgiften for kontanthjælpsmodtagere, er regeringen så ved at opfylde i forbindelse med de forligsforhandlinger, der er i gang, og det synes jeg da er positivt.
Så bliver det sagt, at det forslag, som man arbejder med, faktisk er bedre end det, der ellers hidtil har været på tale, og som Enhedslisten har foreslået.
Det lyder jo forjættende, hvis det er rigtigt, og det er det muligvis, men det må vi så se på, når forslaget kommer.
Men hvis der f.eks. opstår den situation, at det viser sig, at det, der er blevet beskrevet, ikke holder, så kan det jo godt være, at Enhedslistens forslag kommer ind i billedet igen, det kan man ikke sige på nuværende tidspunkt.
Men skulle det ske, at det ved nærmere eftersyn viser sig, at Enhedslistens forslag er det bedste, så vil vi da også i SF stemme for det, men det er klart, at hvis det viser sig, at ministeren og forligspartiernes forslag er det bedste, så er det den løsning, man skal køre efter.
Så med hensyn til om der er en løsning på vej, ser jeg positivt på det, men det er ufattelig ærgerligt, at der har været en periode, hvor arbejdsløse så har manglet det her transporttilskud, som kunne skaffe dem den bedste aktivering.